Šudík, Tomáš, poslanec NR SR (2021-02-04):
Vážený pán predsedajúci, vážení kolegovia, máme pred sebou predloženú zmenu ústavného zákona. V prvom rade by som chcel povedať, že voľby sa uskutočnili minulý rok a stáli nás skoro 15 miliónov. Tieto, ak by sa uskutočnili ďalšie, stáli by ďalších 15 miliónov z daní našich občanov. A teraz som si pripravil pár otázok na to, či naozaj do tých volieb potrebujeme ísť. Moja prvá taká zásadná otázka je, že s kým vlastne strana HLAS chce a má záujem vládnuť? Ak si pozrieme súčasné preferencie a prieskumy, tak môžme z toho usúdiť, že jediný ich potencionálny koaličný partner je strana SMER – SD. S touto stranou nikdy nezostavia potrebnú väčšinu. Ďalšie politické strany v súčasnej koalícii podľa mňa nemajú žiaden záujem participovať a spolupracovať so stranou HLAS, pretože už z minulosti vedia, že kto bude spolupracovať so SMER-om alebo SMER-om č. 2, upadne, tak ako upadla strana SIEŤ a upadla strana MOST – HÍD. Jednoducho táto spolupráca sa nevypláca. Teda ja nevidím logický dôvod, aká koalícia môže vládnuť. Teraz čo? Budú voľby, nespraví sa žiadna väčšina a kto bude pri moci? Budú ďalšie voľby? Ďalšie, ďalšie? Jednoducho súčasné politické prieskumy ukazujú to, že iná možnosť nie je. Ak som si pozrel, ak som si pozrel prieskum politickej strany, teda nie politickej strany, ale agentúry VOX politico, tak tá píše, že 38 % ľudí by sa zúčastnilo týchto predčasných volieb. Niekto sa smeje z tejto agentúry, ale môžme vedieť, že pri posledných voľbách presne celkom odhadla výsledky, ako to reálne tieto voľby skončili. Ďalej, keď budem pokračovať, ako chce HLAS vládnuť, keď už teraz je tento klub rozbitý? Pána Žigu vyšetrujú, zároveň potom sa druhý člen tejto strany pýta poslancov koaličných, že kedy už zavrete toho nášho kolegu, pretože už máme problémy. Tak to je výborná spolupráca v tomto klube! Budem ďalej pokračovať. Ak si to položíme na misku váh, povedzme si, samozrejme, aj táto vláda urobila množstvo chýb. Sú to hlavne komunikačné chyby, s tým sa všetci zhodneme. Ale ako som to spomínal aj včera, ak si dáme na misku váh komunikačné chyby súčasnej vlády a korupčné, ktoré boli za bývalej vlády pod vedením Roberta Fica, tak čo vyhrá? Ľudia si vyberú tie komunikačné chyby alebo tie korupčné? Je to veľmi zásadná otázka. Ďalej, protesty sa spomínali. Podľa mňa protesty sa dejú v celej Európe. V celej Európe. Mám kolegov v Anglicku, ktoré vlastne odišlo z Európskej únie, v Rakúsku, v každej krajine sú každý deň protesty. Každý deň. Tak nielen na Slovensku. Jednoducho žijeme konzumný spôsob života a obmedzovanie ľudí trápi. Či by ste boli pri vláde vy, taktiež by boli tie protesty, pretože by ste nejaké obmedzenia museli prijať, jednoducho museli, iná možnosť by nebola. Ak by ste nechali ľudí doma, automaticky by išli protestovať. To, že jak sa dostanete k moci vy, tak to neznamená to, že obmedzenia skončia. Povedzte si pravdu. Takže to je ten dôvod, prečo ja nemôžem hlasovať za, pretože to je iba populistický marketing, ktorý nič nezmení. Nemáte s kým vládnuť podľa prieskumu. Jednoducho takáto šanca nie je. Protesty sú v celej Európe. Včera sa častokrát spomínalo, že sme znova najhorší v boji proti pandémii. V Čechách, ktoré je dvojnásobne väčšie ako Slovensko, zomrelo 15-tisíc ľudí. Je to o 10-tisíc viac. Tak kto povie, sme najhorší, by si mal zopakovať asi základnú školu, pretože počty nebola určite jeho silná stránka. Samozrejme, všetci asi vieme, že nebudeme sa na to hrať, že daný zákon určite neprejde cez plénum. Rátam, že začnete zbierať podpisy na to referendum a, samozrejme, ak zozbierate podpisy, to referendum bude a ľudia sa vyjadria v tomto referende, že by táto vláda mala padnúť a by nemala pokračovať. Ja, samozrejme, zahlasujem za, pretože ja si ctím všetkých ľudí a ako sa ľudia rozhodnú. Ale momentálne nevidím dôvod na to, aby som podporil nezmyselný návrh na skrátenie, na skrátenie tohto obdobia. Pretože pripomienky, ktoré som k tomu mal, som už povedal. Tak možno v krátkosti toľko, mal som toho viac, ale nebudem zbytočne zdržiavať a už som aj tak rozprával asi pridlho. Tak v krátkosti. Verím, že daný návrh neprejde, asi aj kolegovia zo strany HLAS si uvedomia, že iná možnosť nie je a nebudeme takto zbytočne plytvať peniazmi daňových poplatníkov, pretože oni by to nerobili inak, ako to robíme my. Ďakujem.